Ολοκληρωμένος συνεταιρισμός

Ο Ολοκληρωμένος Συνεταιρισμός(Ο.Σ.) είναι ένα εναλλακτικό εργαλείο αυτο-διαχείρισης και αυτο-οργάνωσης των πολιτών που αποφασίζουν συλλογικά και αμεσο-δημοκρατικά για όσα τους αφορούν, μέσα από την συνεργασία και την δημιουργική συλλογική δύναμη με σκοπό να υπερκεράσουν το κυρίαρχο σύστημα και να δημιουργήσουν δομές όπου θα κυριαρχούν οι κοινές αξίες(κοινά) προς όφελος της κοινότητας.

Ιστορικό 
Η ιδέα των Ολοκληρωμένων Συνεταιρισμών θεμελιώθηκε στην Καταλονία το 2009-2010 και από τότε έχει διαδοθεί σε παγκόσμιο επίπεδο. Αφού αρχικά μεταδόθηκε στην επικράτεια της Ισπανίας, στη συνέχεια μεταφέρθηκε στις χώρες του Ευρωπαϊκού νότου, στη Λατινική Αμερική αλλά και στην Ελλάδα εστιάζοντας στις ιδιαίτερες ανάγκες των εκάστοτε τοπικών κοινοτήτων.

Γενικές αρχές και αξίες 
Οι γενικές αρχές που αλληλεπιδρούν μέσα στο πλαίσιο του ολοκληρωμένου συνεταιρισμού, ως εργαλείο που βοηθά να μειωθεί η εξάρτηση από το κυρίαρχο σύστημα που βασίζεται στον ατομισμό, με τη δημιουργία δικτύων αμοιβαίας υποστήριξης και ισότητας, με βάση την αυτοδιαχείριση και τη συνέλευση είναι:

1)  Κοινωνικός μετασχηματισμός(δράση, συνεργασία, αλληλεγγύη, απο-υλισμός, κοινωνική αλλαγή για το κοινό καλό)

2)  Κοινωνία(κοινωνική δικαιοσύνη, ισοτιμία, ισότητα και αμοιβαία υποστήριξη)

3)  Οικονομία(κοινοτική οικονομία, δίκαιες τιμές, αμεσότητα παραγωγών καταναλωτών, εναλλακτικές μορφές συναλλαγών)

4)  Οικολογία(απο-ανάπτυξη και αειφορία)

5)  Πολιτική οργάνωση(δημοκρατική, άμεση, διαβουλευτική, συμμετοχική, συνελευσιακή) 

Ο αξιακός πυλώνας, ενός Ολοκληρωμένου Συνεταιρισμού, βασίζεται:

α) στον αμεσο-δημοκρατικό τρόπο λήψης των αποφάσεων μέσω των συνελεύσεων και στην αμεσότητα των σχέσεων, ανθρώπων και κοινοτήτων.

β) στην αντιμετώπιση του κυρίαρχου συστήματος με οικονομική ανυπακοή. Δημιουργούνται οικονομικά εργαλεία όπως π.χ. εναλλακτικά νομίσματα που προτάσσουν το συλλογικό συμφέρον και όχι το ατομικό οικονομικό όφελος και παρακάμπτουν την συσχέτιση και διαμεσολάβηση του κράτους και της αγοράς.  

γ) στην ολοκληρωμένη επανάσταση με την έννοια της ανοικοδόμησης της κοινωνίας από τα κάτω, σε ένα νέο ανθρωπολογικό πλαίσιο, με ολοκληρωμένη απάντηση για όλο το φάσμα των κοινωνικών αναγκών.    

Ο Ολοκληρωμένος Συνεταιρισμός, αποβλέπει στην δημιουργία ενός συστήματος συνεργασίας που να είναι δημόσιο και αυτοδιαχειριζόμενο, στη βάση της αμοιβαίας αλληλοβοήθειας για το κοινό καλό, διασφαλίζοντας ότι το σύνολο των ζωτικών αναγκών μας (τροφή, εργασία, υγεία, στέγαση, εκπαίδευση,  ενέργεια, μεταφορές, κ.α.) καλύπτονται με ένα πραγματικά δημόσιο σύστημα, που χτίστηκε από την κοινωνία και βασίζεται στην αυτοδιαχείριση και στη συνεργασία του ενός με τον άλλο, προωθώντας τις βασικές ανθρώπινες αξίες και ικανότητες.

Αυτο-διαχείριση πόρων ως κοινά 
Οι δράσεις και οι στοχεύσεις του Ολοκληρωμένου Συνεταιρισμού, εκφράζονται και υλοποιούνται στην βάση της μετάβασης σε μια κοινωνία κοινών μέσω της δημιουργίας αυτόνομων αγώνων και ανοικτών χώρων συνεύρεσης και αλληλοϋποστήριξης μεταξύ των συμμετεχόντων. Στο πλαίσιο αυτό, επιδιώκεται:

α) συλλογικοποίηση των αναγκών μέσω της κοινής χρήσης των πόρων για την κάλυψη των αναγκών σε διαφόρους τομείς όπως τροφή, εργασία, υγεία, παιδεία, πολιτισμός, κ.α χρησιμοποιώντας μορφές οικονομίας και ανταλλαγής πέρα από την κυρίαρχη αγορά και το χρήμα.

β) πρόσβαση και έλεγχο στη γη και στα μέσα παραγωγής για το κοινό όφελος.

γ) πρόσβαση στην πληροφορία και τη γνώση η οποία μοιράζεται για την οικοδόμηση κοινών αγαθών.  

Ο Ολοκληρωμένος Συνεταιρισμός αποτελεί μία περίπτωση αντικαπιταλιστικού κοινού. Διαπνέεται, από τα χαρακτηριστικά της άμεσης δημοκρατίας, της από-ανάπτυξης και της αποδέσμευσης των χώρων, ενάντια στην λογική της οικονομικής μεγέθυνσης, του κέρδους και της καταστροφής του περιβάλλοντος. Προωθεί την κοινοτική οικονομία και ενισχύει τον τοπικό και συμμετοχικό έλεγχο από τους συμμετέχοντες ενώ επιδιώκει την εγκαθίδρυση μη εμπορευματικών σχέσεων σε όλους τους τομείς στην παραγωγή, την κατανάλωση και την παροχή υπηρεσιών. Τα αγαθά και οι υπηρεσίες διαμοιράζονται ισότιμα σε όλους σύμφωνα με τις ανθρώπινες ανάγκες, στο πλαίσιο της αυτό-διαχείρισης πόρων που αποτελούν «κοινά».

Δικτυώσεις 
Σε ένα Ολοκληρωμένο Συνεταιρισμό, πρωτεύουσα σημασία έχουν οι δικτυώσεις που αναπτύσσονται και δημιουργούνται στην τοπική κοινωνία και οι οποίες εντάσσονται και λειτουργούν σύμφωνα με τις αρχές και τις αξίες του. Παράδειγμα, αποτελεί η δικτύωση αυτόνομων εγχειρημάτων της κοινότητας που αναδείχθηκαν μέσω Ολοκληρωμένου Συνεταιρισμού όπως το δίκτυο ανταλλαγών «το Κουκί», η Αυτόνομη Λαϊκή Αγορά κ.α. μέσω των οποίων καλύπτονται βασικές ανάγκες των μελών της κοινότητας, χωρίς την διαμεσολάβηση του κράτους.

Παραπομπές 

__ΕΥΡΕΤΗΡΙΟ__
Κοινά